CELEX: 62022TN0196
Language: lt
Date: 2022-04-14 00:00:00
Title: Byla T-196/22: 2022 m. balandžio 14 d. pareikštas ieškinys byloje Mariani / Parlamentas

2022 6 20   
            
            
               LT
            
            
               Europos Sąjungos oficialusis leidinys
            
            
               C 237/57
            
         
      2022 m. balandžio 14 d. pareikštas ieškinys byloje Mariani / Parlamentas
      
      (Byla T-196/22)
      (2022/C 237/74)
      Proceso kalba: prancūzų
      
         Šalys
      
      
         Ieškovas: Thierry Mariani (Paryžius, Prancūzija), atstovaujamas advokato F.-P. Vos
      
         Atsakovas: Europos Parlamentas
      
         Reikalavimai
      
      Ieškovas Bendrojo Teismo prašo:
      
                  —
               
               
                  panaikinti 2022 m. kovo 3 d.Groupe de soutien à la démocratie et de coordination des élections sprendimą D-301939 pašalinti Thierry Mariani iš visų stebėjimo delegacijų per rinkimus į Europos Parlamentą iki jo, kaip deputato, kadencijos pabaigos (2019–2024);
               
            
                  —
               
               
                  priteisti iš atsakovo 3 000 eurų pagal Bendrojo Teismo procedūros reglamento 87 ir paskesnius straipsnius.
               
            
         Ieškinio pagrindai ir pagrindiniai argumentai
      
      Grįsdamas ieškinį ieškovas remiasi septyniais pagrindais.
      
                  1.
               
               
                  Pirmasis pagrindas grindžiamas motyvų trūkumu. Ieškovo teigimu, ginčijamas sprendimas yra nepakankamai motyvuotas, nes jame konkrečiai nenurodomos nuostatos, kuriomis grindžiama sankcija.
               
            
                  2.
               
               
                  Antrasis pagrindas susijęs su Europos Parlamento darbo reglamente numatytos sankcijų taikymo procedūros nepaisymu. Šiuo klausimu ieškovas teigia, kad procedūrinis trūkumas yra akivaizdus, nes jokia Europos Parlamento darbo tvarkos taisyklių nuostata neapima nagrinėjamos bylos, o nariams taikoma drausminė procedūra, nurodyta Parlamento narių elgesio kodekse, nebuvo paisoma.
               
            
                  3.
               
               
                  Trečiasis pagrindas grindžiamas rungimosi principo nepaisymu. Ieškovas teigia, kad sankcijos taikymo procedūra nebuvo pagrįsta rungimosi principu, nes nebuvo gerbiama ieškovo teisė būti išklausytam – jis negalėjo pateikti savo pastabų iki sankcijos skyrimo.
               
            
                  4.
               
               
                  Ketvirtasis pagrindas grindžiamas 1950 m. lapkričio 4 d. Romoje pasirašytos Europos žmogaus teisių ir pagrindinių laisvių apsaugos konvencijos (toliau – EŽTK) 6 straipsnio pažeidimu. Ieškovo teigimu, buvo pažeistas lygiateisiškumo principas, nes apie ginčijamą sprendimą jam nebuvo pranešta jo gimtąja kalba, nenurodytos teisės gynimo priemonės ir apskundimo terminai. Be to, persekiojimą vykdanti institucija taip pat veikė kaip bylą nagrinėjanti institucija, o šių funkcijų atskyrimas yra EŽTK 6 straipsnyje numatyta garantija.
               
            
                  5.
               
               
                  Penktasis pagrindas susijęs su nediskriminavimo principo pažeidimu. Ieškovas teigia, kad ginčijamas sprendimas dėl savo sunkumo yra diskriminuojantis, nes priimtas po pirmojo sprendimo sustabdyti jo dalyvavimą 2021 m. birželio 18 d., o tai jau patvirtintų nevienodą požiūrį į deputatus pagal jų politinę priklausomybę.
               
            
                  6.
               
               
                  Šeštasis pagrindas susijęs su bet kokio imperatyvaus įgaliojimo draudimo principo pažeidimu. Ginčijamu sprendimu būtų atimtas deputato nepriklausomumas ir būtų pažeistas bet kokio imperatyvaus mandato draudimas, nes ieškovas negali būti pagrįstai apkaltintas tuo, kad jis buvo pakviestas iš valstybės, nepriklausančios Europos Sąjungai, atlikti savo funkcijas kaip nepriklausomas stebėtojas rinkimuose, nors šiame kontekste jis niekada nebūtų prisistatęs atstovaująs Europos institucijai, kurios narys yra.
               
            
                  7.
               
               
                  Septintasis pagrindas susijęs su galutiniu ir nenagrinėtinu sprendimo pobūdžiu. Ieškovo teigimu, ginčijamas sprendimas turi būti panaikintas, nes jis taikomas nedelsiant ir nenumato galimybės jį peržiūrėti nepasibaigus ieškovo kadencijai.